[{"text_idx": "#000000", "text": "Golygwyd gan: Huw Meirion Edwards"}, {"text_idx": "#000002", "text": "Canai\u2019r Nant yn siroedd Brycheiniog, Morgannwg a Mynwy yn nhraean olaf y bymthegfed ganrif. Yn ogystal a\u0302 chanu\u2019n helaeth i deulu Porthgogof, Ystradfellte, cyfarchodd rai o noddwyr amlycaf ei oes: Fychaniaid Tretw\u0302r, Twrbiliaid Llandudwg, a Rhys ap Sio\u0302n ap Rhys ap Siancyn o Aberpergwm yng Nglyn-nedd. Derbyniodd nawdd hefyd gan noddwyr eglwysig, yn Ystradfellte ac yn abaty Margam. Ceir ganddo gynifer a\u0302 naw o gerddi gofyn, drosto\u2019i hun a thros ei noddwyr, ynghyd a\u0302 phedair cerdd fawl a thair dychangerdd, dwy ohonynt yn melltithio lladron a\u2019r llall yn tynnu coes un o\u2019i gyd-feirdd."}, {"text_idx": "#000003", "text": "Y mae\u2019r Nant wedi ei drwytho ym myd-olwg ac yng nghyfeiriadaeth y Cywyddwyr, ac eto y mae\u2019n wahanol iawn ar sawl cyfrif i\u2019r beirdd eraill y cyhoeddwyd eu gwaith yn y gyfres hon. Cofnodwyd y cerddi \u2013 gan y bardd ei hun, yn o\u0302l pob golwg, oddeutu 1480 \u2013 mewn llawysgrifen ac orgraff unigryw. Ac eithrio un gadwyn englynion ddigon anghelfydd, fe\u2019u canwyd ar fesur o linellau byrion, bachog a\u2019r trawiad cynganeddol wedi ei gyfyngu i gynffon pob pennill. Yn llais hynod y Nant caiff ieithwedd gyfoethog y penceirddiaid ei hasio a\u0302 thafodiaith fras, a bywiogir ei gerddi gan bersonoliaeth farddol hyderus a ffraeth sy\u2019n gyfuniad o ymffrost a pharodrwydd i chwerthin am ei ben ei hun. Dyma enghraifft brin o\u2019r math o ddiddanwch clerwraidd, llai caboledig a glywid ochr yn ochr a\u0302 chanu\u2019r prif draddodiad yng Nghymru\u2019r Oesoedd Canol."}]